(1913) Ende hier na ginck hy op den Berch , ende wachte tot dat die Sonne onder ginck , met synen gheselle die hy by hem genomen hadde , ghenaempt Claes Muller , een Barbiers geselle , also dat Christoffel Wagenaer geen bequamer daer toe en hadde connen vinden , want hy in de Toouerije seer grooten lust hadde .Op den Berch wesende , stelden sy vast toe hare Cyrkelen te maken , ende schreuen hare duyvels namen daer in , ende behingen haer met Pentaculen , ende Rocheren met Koehoren ende Duyvels dreck , also dat eenen seer grooten stanc daer was , ende elck hadde daer eenen bysonderen Cyrkel , want den jongen Scholier moest hem oock in een perck sluyten , op dat hem die Duyvel geen schade en dede .O ghy arme onsalige Luyden , hoe zijt ghy so blint ? [ 23 ] meynt ghy dat de Duyvel , die doch een vorst deser Werelt is ( gelijck hem Sint Petrus noemt ) geen macht hebben en soude , alst hem God toeliet v te halen , ghy meucht dan wesen waer ghy wilt , op der Aerden , oft onder der Aerden , in besloten Camers , in Vestingen , hoe datse oock mochten wesen , ghy bewaert v met Cyrkelen , Triangelen , ende met Cruyssen , meynende dat hy inden Cyrkel niet comen en can .